**З А П О В Е Д**

 **№ РД-12-01-213-1/28.05.2025г.**

 На основание чл. 3, ал. 4, във вр. с чл.3, ал.3, т.3 и чл.4 от Устройствения правилник на Областните дирекции „Земеделие”, с оглед разпоредбите на чл. 5, ал. 4 и чл. 6, ал. 1, т. 2 от Закона за опазване на земеделските земи (ЗОЗЗ) и Наредба № 8121з – 968/ 10.12.2014г. за правилата и нормите за пожарна безопасност при извършване на дейности в земеделските земи, с цел недопускане възникването на пожари и нанaсяне на щети на селскостопански инвентар и земеделска продукция и Писмо с рег. №91-272/12.05.2025г. на Заместник-министъра на земеделието и храните,

 **НАРЕЖДАМ:**

 **1. Обявявам пожароопасен сезон за 2025 г. във всички земеделски територии в област Ямбол, считано от 01.06.2025 г. до 31.10.2025 г.**

 **2.** За горепосочения сезон, с оглед разпоредбите на ЗОЗЗ и Наредба № 8121з – 968/ 10.12.2014 г., се забранява изгарянето на стърнища и други растителни остатъци в земеделските земи, и използването на открити огнеизточници. Не се допуска паленето на открит огън, тютюнопушенето и паркирането на моторни превозни средства в площите с посеви на разстояние, по-малко от 50 метра до тях, от настъпването на восъчна зрялост до окончателното прибиране на реколтата и изораване на стърнищата. Физическите и юридическите лица, преминаващи покрай неожънати площи, са длъжни да спазват правилата и нормите за пожарна безопасност и с действията си да не предизвикват възникването на пожари. Не се разрешава извършването на ремонтни дейности по линейните обекти, преминаващи през и/или покрай житните площи, през периода от восъчна зрялост до прибирането на реколтата.

 **3.** **Определям настъпване на „Восъчна зрялост“ на посевите от житни култури от 10.06.2025г**. Кметовете на общините на територията на област Ямбол, следва да създадат организация за обявяване със своя заповед настъпването на „Восъчна зрялост” и определяне на мерки за осигуряване на пожарната безопасност, на основание постъпило уведомление от Областна дирекция „Земеделие”, както и навременно разгласяване изискванията на Наредба № 8121з – 968/ 10.12.2014 г. сред населението.

 **4**. Юридически и физически лица, осъществяващи дейности в земеделските земи, следва да организират изпълнението на изискванията на ЗОЗЗ и Наредба № 8121з – 968/ 10.12.2014 г., да оказват съдействие на органите за пожарна безопасност на населението, да уведомят писмено съответната Районна служба „Пожарна безопасност и защита на населението” преди започване на жътвата в площи над 100 дка, да парцелират и осигуряват пожарозащитни ивици в земеделските земи, засети с житни култури. В жътвената кампания да използват земеделска техника, която е преминала годишен технически преглед, когато такъв се изисква съгласно Закона за регистрация и контрол на земеделската и горска техника, или периодичен технически преглед съгласно Закона за движение по пътищата, като техниката е осигурена с изискващите се пожаротехнически средства и искрогасители.

 **5**. Регионална дирекция „Пожарна безопасност и защита на населението”, гр. Ямбол и инспекторите от Областна дирекция „Земеделие” - Ямбол, осъществяващи дейности свързани със Закона за регистрация и контрол на земеделска и горска техника, извършват контрол по изпълнението на предвидените противопожарни мерки за недопускане възникването на пожари и нанасяне на щети на селскостопански инвентар и земеделска продукция на територията на област Ямбол.

 **6.** Непосредственото организиране на борбата с пожари се извършва от органите по пожарна безопасност и защита на населението, със съдействието на общините, собствениците и ползвателите на селскостопански инвентар и земеделски земи, както и на лицата, извършващи дейности в тях.

 **7.** Всяко лице забелязало пожар, е длъжно незабавно да предприеме действия за уведомяване на центровете за приемане на спешни повиквания към единния европейски номер 112.

 Настоящата заповед да се изпрати на кметовете на общините на територията на област Ямбол, на Регионална дирекция „Пожарна безопасност и защита на населението”, гр. Ямбол и на Общинските служби по земеделие. Същата да се обяви на информационните табла в сградите на Общинските служби по земеделие и Областна Дирекция „Земеделие” - Ямбол и да се публикува на интернет-страницата на Областна дирекция „Земеделие” - Ямбол .

